**LIFE 2022 - EUNEOS kursi SOMIJĀ**

Jau sen gribējām uzzināt, kāds ir Somijas izglītības veiksmes stāsta noslēpums. Tāpēc izvēlējāmies kursus LIFE 2022 – jaunas mācību vietas un lietas. Uz kursiem Somijā ( 28.01. – 3.02. 2022.) devās divas biedrības Vecmāmiņas.lv pasniedzējas – Ināra Pučuka un Rita Liepiņa. Mums ir ilga padomju laika pedagoģijas pieredze, kā arī pedagoga darba pieredze atjaunotās Latvijas periodā, kā arī neformālajā izglītībā. Kādas būs mūsu atziņās? Kādi ieguvumi?

Tāda ļoti liela noslēpuma jau nemaz nav. 70-tajos gados izglītība tika noteikta Somijā par prioritāti, jo mazas tautas nevar atļauties zaudēt savus cilvēkus, ikviens bērns, ikviens skolēns ir svarīgs. Somijā ir ap 4 līdz 5 miljoni iedzīvotāju. Migrantu daudzums palielinās, šobrīd ap20 procentiem Helsinkos, citur mazāk, ap 5 procenti. Skolotāja darbs ir prestižs, par skolotājiem kļūst labākie, tie, kam tas ir dzīves aicinājums. Skolotāja darbs ir arī labi atalgots. Slodze ir 23 -24 kontaktstundas plus gatavošanās nodarbībām. Klasē darbojas gan skolotājs, gan asistents. Mācību grāmatas un materiāli ir pašu Somijas metodiķu izstrādāti. Piemēroti bērnu vecumam. Aprīkojums izcils, arī digitālais nodrošinājums gan skolēniem, gan skolotājiem ir pilnīgs. Skolēni ir motivēti mācīties, skolotāji ir motivēti strādāt. Starptautiskie PISSA rezultāti šobrīd ir ļoti labi. Skolēnus māca nebūt tikai par patērētājiem. Piemēram, ne visi var būt programmētāji, bet svarīga ir datordomāšana, izpratne par algoritmiem. Nav jēga no vidējiem vai sliktiem programmētājiem, bet visiem svarīgi prast lielās problēmas sadalīt mazākās, pa segmentiem un izprast, kā tās risināt.

 Mācības notiek ne tikai klasēs. Arī mūsu kursu laikā iepazinām, kā var mācīties gan ārā, gan muzejos, gan citās vietās. Apmeklējām skolas, tiesa gan, šogad stundas vērojām pa video, bet skolā paši kļuvām uz pāris stundām par skolēniem, bet ar reālu mācību stundas saturu.

Mācīšanās notiek ik reiz, kad mēs pieredzam vai piedzīvojam jaunas lietas. Gribētos baudīt Somijas izglītības sistēmu vēl un vēl, un tad to visu ieviest arī Latvijā. Uzsvars – izglītība ir daļa no kultūras, apkārtējās vides. Nevar atsevišķi pārņemt piemēram tikai Somijas izglītības sistēmu. Piemēram, Somijas ziemeļos, medības ir daļa no sāmu kultūras, tā ir izdzīvošanas māksla. Sistemātiskas pārmaiņas ir nepieciešamas nacionālajā, tas ir valsts līmenī.

Vai skolotāji Somijā tiek kaut kā vērtēti? Daļēji. Gada beigās vai sākumā notiek pārrunas, diskusijas ar skolas vadību, bet tas vairāk ir, lai veiktu uzlabojumus, ieteikumus, ne tik daudz , lai pārbaudītu. Skolotājam Somijā uzticas. Visiem skolotājiem Somijā ir maģistra grāds. Kursos piedalījās ap 80 pedagogu no 18 dažādām valstīm, arī ne no Eiropas, tā ka tiešām tā bija izcila pieredzes apmaiņa. Bija arī papildus online kursi, mēs izvēlējāmies tēmas par mācībām meža vidē un āra izglītību. Pēc pandēmijas laikā šādas zināšanas var būt vitāli nozīmīgas. Notika arī paneļdiskusijas ar iepriekšējo kursu apmeklētājiem un ko viņiem izdevies ieviest savās skolās un savos mācību priekšmetos pēc Somijas kursu apmeklējuma. Ļoti daudz kas ir atkarīgs no katra individuāla skolotāja. Ja nevari mainīt sistēmu, maini vidi sev apkārt. Atziņa ir šāda – neviena sistēma nevar būt labāka par pašu skolotāju. Nevar pārņemt tikai sistēmu. Somijā darbojas tuvākās skolas princips. Visas skolas ir vienādi labas, maz privātskolu, jo valsts skolas nodrošina labu izglītību. 93 procenti skolu Somijā ir valsts skolas.

Ināras atziņas un vērtējums –

Ļoti daudz darījāmies pieredzē ar kolēģiem no 18 dažādām valstīm. Darbojāmies arī grupās. Bija praktiskas nodarbības, sportā, rokdarbos, kulinārijā, sociālajās zinībās. Mazie bērni visu apgūst caur spēlēm un rotaļām. Ir arī labi noorganizēta speciālā izglītība un atbalsts bērniem ar mācību traucējumiem. Bērns ir visa centrā. Skolotājiem ir dota samērā liela brīvība izvēlēties metodes, laikus. Protams, ir programma, kas jāapgūst, bet vairāk aprakstoša. Lielos eksāmenus sadala mazākos testos, lai skolēniem nebūtu lielie eksāmenu stresi. Ik pa brīdim ir atelpas brīži uz 15 vai 20 minūtēm, kad visa skola iet ārā, svaigā gaisā. Pusdienas visiem skolas bērniem Somijā ir bez maksas, turklāt veselīgas. Atzīmes no 4 līdz 10. Mazajiem bērniem – aprakstoši vērtējumi. Ar vecākiem ir pārrunas, diskusijas vairākas reizes gadā.

Patika , ka skola ir blakus mājām, Ir arī maziņas skoliņas . Nav politizēta izglītības sistēma. 2014.gadā bija liela izglītības reforma, bet kopumā izglītības sistēma nemainās pie katras valdības maiņas. Citās valstīs tikai taisa reformu pēc reformas. Somijā vispirms bija pamatīga izpēte (research), kur iesaistījās visi, gan pētnieki, gan pedagogi, gan studenti, un tikai tad tika veikta reforma.

Vidusskola ir 3 gadus bet to var pabeigt arī par gadu ātrāk vai ilgāk. Gala eksāmenus var kārtot 6 reizes !Vidusskolā Nav klases, mācības notiek fleksibli, brīvās grupās.

Metode – Sokrāta pastaiga ( Socratic walk). Pārdomas pēc skolu apmeklējuma. Word Cloud metode- mums jau zināmie domu mākonīši ar galvenajiem atslēgas vārdiem.

Klases skolotājs – classroom teacher. No sākuma domāju, ka tie ir klases audzinātāji, bet nē. Ar šo terminu Somijā apzīmē pamatskolas skolotājus, kas māca gandrīz visus priekšmetus. No 6. Līdz 9. Klasei tad nāk priekšmetu skolotāji – subject teachers.

Patika uzdevums – iedomājies savu izglītības iestādi pēc kādiem 5 vai 10 vai 20 gadiem. Kas ir mainījies? Kas uzlabojies? Kā tas tika pamākts, kādi bija izaicinājumi? Un sāc jau rīt. Solīti pa solim.

Ritas atziņas un vērtējums –

Ļoti kvalitatīvas ekspertu prezentācijas par Somijas izglītības sistēmu kopumā. Netika slēpti ne fakti par skolotāju atalgojumu, guvām ieskatu izglītības plānošanas dokumentos, stundu sarakstos, dažādu līmeņu izglītības secīgumam. Kā skolu padarīt starptautiskāku, kā izstrādāt skolas politiku.

Patika Pozitīvās pedagoģijas nodarbība. Pasniedzēja izmantoja materiālus no web lapas – ViaCharacter. Lai izlemtu, kuru nākamo spēju skatīsimies, izmantoja „Wheel decides” metodi. Nevari izlemt? Iegriez ratu un laimes rats jeb ritenis izlems ātri un ērti tavā vietā.

Interesants izmēģinājums kādā no Somijas skolā grupu darbam – nevis veidot katrai nodarbībai jaunas grupas, bet visa skola uz 9 nedēļām darbojas „mājas grupas”, ar nemainīgu grupas sastāvu. Visi skolēni tiek iekļauti un mācās sadarboties.

Man bija interesanti vērot angļu valodas stundu 9. klasē. Tēma grūta – par apkārtējo vidi, piesārņojumu, klimata pārmaiņām. Grāmatā teksti, skolēni skatījās video, diskutēja grupās. Nedaudz terminus arī skolotāja iztulkoja un izskaidroja. Piemēram, kas ir atjaunojamā enerģija, klimata pārmaiņas. Skolēni klasē bija visi maskās, ievērojot epidemioloģiskās situācijas noteikumus. Skolotājiem pat lielie sejas aizsegi.

Man bija liels pārsteigums satikt kolēģi no Grundtvig semināra Viļņa pirms 8 gadiem. Kolēģe bija no Bulgārijas. Nolēmām turpināt sadarboties, ja jau liktenim bija labpaticies, ka mēs atkal satiekamies. Pēc bulgāru kolēģu ieteikuma mēģināsim nokļūt kursos Beļgijā, kā arī sīkāk uzzināt, kā veicas ar izglītības reformām Bulgārijā.